CELEX: 32016R0079
Language: sl
Date: 2015-11-25 00:00:00
Title: Delegirana uredba Komisije (EU) 2016/79 z dne 25. novembra 2015 o spremembi Priloge III k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov

26.1.2016   
            
            
               SL
            
            
               Uradni list Evropske unije
            
            
               L 17/1
            
         DELEGIRANA UREDBA KOMISIJE (EU) 2016/79
   z dne 25. novembra 2015
   o spremembi Priloge III k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti člena 10(4) Uredbe,
   ob upoštevanju naslednjega:
   
               (1)
            
            
               V členu 9(1) Uredbe (EU) št. 978/2012 so določeni posebni pogoji za upravičenost do dodelitve tarifnih preferencialov v okviru posebnega spodbujevalnega režima za trajnostni razvoj in dobro upravljanje (GSP+) državi, ki za to zaprosi. Za ta namen bi bilo treba državo šteti za ranljivo. Ratificirati bi morala vse konvencije iz Priloge VIII k Uredbi (EU) št. 978/2012, poleg tega pa zadevni organi za spremljanje v svojih najnovejših razpoložljivih sklepnih ugotovitvah ne bi smeli razkrivati resnih napak pri učinkovitem izvajanju nobene izmed teh konvencij. Glede nobene od zadevnih konvencij država ne bi smela vložiti pridržka, ki je prepovedan s to konvencijo ali ki se za izključne namene člena 9 Uredbe (EU) št. 978/2012 šteje kot nezdružljiv s ciljem in namenom te konvencije. Brez pridržkov bi morala sprejeti zahteve glede poročanja, ki jih določa posamezna konvencija, in sprejeti zaveze iz točk (d), (e) in (f) člena 9(1) Uredbe (EU) št. 978/2012.
            
         
               (2)
            
            
               Vsaka država, ki je zaprosila za ugodnosti GSP+, mora predložiti zahtevek z izčrpnimi informacijami o ratifikaciji zadevnih konvencij, svojih pridržkih in ugovorih zoper tiste pridržke, ki so jih predložile druge pogodbenice konvencije, ter svojih zavezah.
            
         
               (3)
            
            
               Komisija je pooblaščena, da sprejema delegirane akte v skladu s členom 290 PDEU, s katerimi lahko oblikuje in spreminja Prilogo III k Uredbi (EU) št. 978/2012, da bi lahko dodelila režim GSP+ državi, ki za ta režim zaprosi, in sicer z uvrstitvijo države na seznam držav upravičenk do GSP+.
            
         
               (4)
            
            
               Komisija je 25. maja 2015 prejela zahtevek Kirgiške republike za GSP+.
            
         
               (5)
            
            
               Komisija je preučila zahtevek, vložen v skladu z določbami člena 10(1) Uredbe (EU) št. 978/2012 in ugotovila, da Kirgiška republika izpolnjuje merila za upravičenost. Zato bi bilo treba Kirgiški republiki z datumom začetka veljavnosti te Uredbe dodeliti GSP+ in Prilogo III k Uredbi (EU) št. 978/2012 ustrezno spremeniti.
            
         
               (6)
            
            
               Komisija bo spremljala stanje ratifikacije zadevnih konvencij v Kirgiški republiki in njihovo učinkovito izvajanje ter sodelovanje Kirgiške republike z zadevnimi organi za spremljanje, v skladu s členom 13 Uredbe (EU) št. 978/2012 –
            
         SPREJELA NASLEDNJO UREDBO:
   Člen 1
   V Prilogi III Uredbe (EU) št. 978/2012 se v stolpca A in B vstavi naslednja država oziroma ustrezna abecedna oznaka:
   
      
                  „Kirgiška republika
               
               
                  KG“
               
            
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 25. novembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 303, 31.10.2012, str. 1.